REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/40-18

16. mart 2018. godine

B e o g r a d

ZAPISNIK

10. SEDNICE ODBORA ZA ZAŠTITU ŽIVOTNE SREDINE,

ODRŽANE 16. MARTA 2018. GODINE

Sednica je počela u 11,02 časova.

Sednicom je predsedavala Ivana Stojiljković, predsednik Odbora.

Sednici su prisustvovali članovi Odbora: Milena Turk, Sonja Vlahović, Vladimir Petković, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Miloš Bošković, Jasmina Karanac, Borislav Kovačević, Duško Tarbuk i Gordana Čomić (zamenik člana Odbora Dejana Nikolića).

Sednici nisu prisustvovali članovi Odobra: Miroslava Stanković Đuričić, Dejan Nikolić, Nada Lazić i Nenad Milić.

Sednici su prisustvovali predstavnici Ministarstva zaštite životne sredine: državni sekretar Branislav Blažić, pomoćnici ministra: Aleksandr Vesić (Sektor za upravljanje životnom sredinom), Željko Pantelić (Sektor za nadzor i predostrožnost u životnoj sredini), Filip Abramović (Sektor za upravljanje otpadom i otpadnim vodama), Slobodan Perović (Sektor za strateško planiranje i projekte) i Biljana Filipović (Sektor za međunarodnu saradnju i evropske integracije) i Aleksandra Došlić, načelnik Odeljenja za zaštićena područja i ekološku mrežu (Sektor za zaštitu prirode i klimatske promene).

Sednici su prisutvovali predstavnici Zelene stolice: Una Mijović iz Arhus centra Novi Sad i Valentina Đureta iz Beogradskog fonda za političku izuzetnost.

Na predlog predsednika Odbora, sa 11 glasova za, jednoglasno, usvojen je sledeći:

D n e v n i r e d

1. Informacija o radu Ministarstva zaštite životne sredine za period novembar i decembar 2017. i januar 2018. godine;
2. Razno.

Pre prelaska na rad po utvrđenom dnevnom redu, sa 11 glasova za (jedan član Odbora nije glasao) usvojen je Zapisnik Devete sednce Odbora za zaštitu životne sredine, održane 7. marta 2018. godine.

Prva tačka dnevnog reda - **Informacija o radu Ministarstva zaštite životne sredine za period novembar i decembar 2017. i januar 2018. godine**

U svom uvodnom izlaganju, Branislav Blažić, državni sekretar Ministarstva zaštite životne sredine, istakao je da Odbor treba da proširi svoju ulogu u vršenju kontrolne funkcije, tako da bude operativniji, a saradnja sa Ministarstvom da ne bude ograničena samo na podnošenje informacija o radu, već da bude kontinuirana. U skladu sa tim, pozvao je članove Odbora da dođu u Ministarstvo, da postavljaju pitanja i daju predloge. Pozvao je članove Odbora da postave pitanja o radu Ministarstva, ukoliko je potrebno da dobiju detaljnije informacije o aktivnostima Ministarstva nabrojanim u pisanoj informaciji o radu.

U diskusiji koja je usledila, učestvovali su: Ivana Stojiljković, Ljubinko Rakonjac, Miloš Bošković, Gordana Čomić, Aleksandra Doščić, Filip Abramović, Branislav Blažić, Aleksandar Vesić, Biljana Filipović, Valentina Đureta, Una Mijović i Željko Pantelić.

Predsednik Odbora napomenula je da će inicirati formiranje međusektorske grupe koju je spomenula na prethodnoj sednici, kao i da očekuje da se, po istom principu, uključe i predstavnici ministarstava, kako bi se pitanje zaštite životne sredine sagledalo sa više aspekata.

U diskusiji je pohvaljen tim Ministarstva, jer se iz pisane informacije o radu vidi da je uložen trud na realizaciji nabrojanih poslova i istaknut značaj formiranja samostalnog Ministarstava za zaštitu životne sredine. Skrenuta je pažnja na posledice klimatskih promena, posebno na sušenje velike površine šume (smrča) na Goliji i Kopaoniku, kao i sušenje 800 od 4000 stabala Pančićeve omorike. Postavljeno je pitanje šta će Ministarstvo, u okviru svoje nadležnosti, preduzeti povodom toga, s obzirom na to da sami upravljači zaštićenih područja, u kojima je došlo do sušenja šume, nisu u stanju da sami reše ovaj problem.

Spomenut je intervju koji je ministar Trivan dao, u kome se osvrnuo na rešavanje pitanja upotrebe plastičnih kesa i postavljeno pitanje zašto u pisanoj informaciji ne piše šta je Ministarstvo konkretno učinilo po ovom pitanju, kao i da li će ovo pitanje biti rešeno donošenjem novog zakona ili izmenama i dopunama nekog od postojećih zakona. Skrenuta je pažnja na to da je, u toku januara i februara, merna stanica u Nišu pokazivala rezultate kvaliteta vazduha, kao da nije povišen nivo PM 2.5 i PM 10 čestica, iako su građani osećali da zagađenje postoji. Ispostavilo se da su sa te merne stanice skinuti senzori za merenje ovih čestica i poslati na remont u Beč, ali da građani nisu o tome bili obavešteni, pa je ovaj slučaj umanjio poverenje građana u merenje kvaliteta vazduha koje sprovodi Agencija za zaštitu životne sredine.

Postavljeno je pitanje koje se odnosilo na deo pisane informacije o radu, gde je navedeno da su održani sastanci sa predstavnicima Ministarstva unutrašnjih poslova i Ministarstva zdravlja u vezi sa supstancama koje se koriste u nedozvoljenoj proizvodnji opojnih droga i psihotropnih supstanci – koja je uloga predstavnika Ministarstva zaštite životne sredine na tim sastancima, da li da kažu koje se supstance nalaze na listi ili su oni članovi formalizovane radne grupe? Predloženo je da se u izradu pregovaračke pozicije za Poglavlje 27, pored Vlade i Ministarstva, uključi i Narodna skupština i u ranoj fazi u naredna dva meseca, ali i Konvent ili da se izrada pregovaračke pozicije ostavi za decembar, kako se ne bismo našli u situaciji da dobijemo odgovor da se ne može otvoriti ovo pregovaračko poglavlje. Data je sugestija da pisana informacija treba da bude napravljena pomoću standardizovanih tabela ili sa komentarom nadležnih u Ministarstvu pored iznetih podataka.

Odgovarajući na postavljena pitanja, Aleksandra Došlić istakla je da su poražavajući podaci o sušenju šuma u zaštićenim područjima, nacionalnim parkovima, na koje je u diskusiji ukazano, kao i da je povodom toga održano više sastanaka na tu temu, u koje su uključene sve nadležne institucije, a da je, u saradnji sa Institutom za šumarstvo, pripremljen predlog projekta za sprečavanje sušenja šuma, koji tada na žalost nije ušao u program javnih nabavki. Nacionalni park Tara je postavio piromanske klopke finansirane od strane Ministarstva, što je donekle dalo minimalne rezultate. Predlog je da se za rešenje ovog problema uspostavi međusektorska radna grupa, u kojoj bi učestvovale sve relevantne institucije, jer je ovaj problem veoma kompleksan i ne zavisi samo od Ministarstva zaštite životne sredine. Predlog projekta koji je spomenula razmatraće ova međusektorska radna grupa.

Filip Abramović odgovorio je na pitanje o plastičnim kesama, istakavši obavezu Republike Srbije da se uskladi sa direktivama Evropske unije, a jedna od direktiva je i ona o smanjenju upotrebe plastičnih kesa, koja će se u narednom periodu transponovati u naše zakonodavstvo. Naveo je da Ministarstvo radi na pripremi te legislative, ali i na razvijanju ekološke svesti trgovinskih lanaca, kako bi se umanjila upotreba plastičnih kesa, o čemu će Odbor biti informisan u narednoj informaciji o radu.

Branislav Blažić pojasnio je da je oprema za merenje kvaliteta vazduha iz donacija, pa se ona s vremena na vreme servisira u inostranstvu. Istakao je da grad Niš treba, paralelno sa merenjima koje sprovodi Agencija za zaštitu životne sredine, da sprovodi merenja kvaliteta vazduha na svojoj teritoriji. Naveo je da je Agencija trebalo da obavesti grad Niš o tome da se oprema za merenje nalazi na remontu, kako bi o tome bili informisani građani. Ukazao je na to da je predlog da se u izradu pregovaračke pozicije za Poglavlje 27 i u ranoj fazi uključe i Narodna skupština i Konvent dobar i da će Ministarstvo ovu sugestiju uzeti u obzir.

Aleksandar Vesić objasnio je da se sastanak sa predstavnicima Ministarstva unutrašnjih poslova i Ministarstva zdravlja odnosio na droge i psihoaktivne supstance i prekursore, koje su zaplanjene u raznim akcijama i za koje je prvenstveno nadležno Ministarstvo zdravlja. Istakao je da se za sada uništavaju samo droge koje se nalaze u čvrstom stanju, a da su predstavnici Ministarstva članovi komisije u čijem se prisustvu te droge uništavaju. Problem nastaje sa drogom u tečnom obliku, koja se trenutno kod nas ne može uništiti, a nema novca da se izveze u inostranstvo gde bi se uništila, pa je za rešavanje ovog problema napravljena radna grupa, u kojoj je i predstavnik Ministatsva zaštite životne sredine, jer se prekursori (npr. sumporna kiselina) mogu koristiti za druge namene, ali je predstavnici MUP-a ne mogu dati da se preradi u druge svrhe, jer je zaplenjena u akciji, kao materijal za proizvodnju opojnih sredstava.

Biljana Filipović, dajući odgovor koji se odnosi na izradu pregovaračke pozicije za Poglavlje 27, osvrnula se na sastanak koji je ministar Trivan imao sa Evropskim komesarom za životnu sredinu u Briselu, na kome je dogovoreno da se rezime pregovaračke pozicije preda do kraja juna, ali se razgovaralo i o činjeničnom stanju u Ministarstvu i u okviru sektorskih pregovaračkih grupa, kao i o delu koji se tiče finansija, jer ovaj sektor zahteva ogromna finansijska ulaganja, posebno u oblasti upravljanja otpadnim vodama i upravljanja otpadom, ali i obavezama koje proizilaze iz specifičnih direktiva, na kojima se mora intenzivno raditi u narednom periodu. Iz tog razloga, radi se intenzivno na izradi pregovaračke pozicije, koja mora biti predata u rezimeu do kraja juna. Po imenovanju pomoćnika ministra i uspostavljanju strukture u Ministarstvu, imenovan je novi šef pregovaračkog tima - Ivan Karić, državni sekretar, nakon čega su se ove aktivnosti intezivirale. Obavljena su dva kruga razgovora sa predstavnicima svih sektorskih radnih grupa i identifikovani su problemi, na čijem se prevazilaženju radi. U sve ove aktivnosti uključene su sve institucije i organizacije civilnog društva preko Konventa. U Narodnoj skupstini održan je 12. februara sastanak svih predstavnika pregovaračkih grupa. Istakla je da sve ove informacije treba podeliti sa Narodnom skupštinom i Odborom, jer je taj zajednički rad neophodan. Navela je da je problematična Indusrtijska direktiva, jer je rad započet sa velikim zakašnjenjem, što će se nadoknaditi u okviru projekta sa Švedskom. Novina je da pomoćnici ministara treba da budu šefovi pregovaračkih radnih grupa, jer ih je potrebno bolje koordinirati. Pregovaračko poglavlje 27 trebalo bi da se otvori sledeće godine. Stav Evropskog komesara je da mi moramo jednako da uložimo u oblast životne sredine, što se finansija tiče, i da ne možemo da očekujemo da svoje probleme rešavamo iz predpristupnih fondova i novca Evropske unije. Procena je da je 300 miliona dinara godišnje potrebno ulagati iz Budžeta Republike Srbije da bismo mogli da apliciramo za novac iz evropskih fondova. Zato je neophodno održati sastanak sa ministarstvom finansija, kako bi se ovo realizovalo.

Aleksandar Vesić pojasnio je da je posao koji prethodi transponovanju Direktive o industrijskim zagađenjima završen kroz IPA projekat. Sve kompanije iz Srbije, uključujući EPS i NIS, dostavile su sve informacije koje se odnose na ta preduzeća, uključujući i neke grejs periode, ali, pošto je od tada prošlo nekoliko godina, ovi podaci više nisu aktuelni, pa se moraju zanoviti, što će biti sporvedeno preko švedskog projekta, kako bi se dobili ažurni podaci o tome ko od industrije u Srbiji i do kog vremena može da implementira propise iz oblasti zaštite životne sredine i ko traži grejs period za pregovaranje. Ranije je taj rok bio 1. januar 2021. godine, a sve preko tog roka se pregovara, a sada se ne zna rok, već se pojavljuje 1. januar 2025. godine kao rok. Zato će se ponovo sagledati šta je to realno i objektivno da se traži u pregovorima. Treba imati na umu i 94 farme svinja i kokošaka.

Valentina Đureta osvrnula se na nedavno završenu javnu raspravu o Nacrtu zakona o naknadama i izrazila zabrinutost kada su u pitanju sredstva koja je potrebno za ovu oblast izdvojiti iz nacionalnih izvora. Navela je da će se sredstva prikupljena od taksi i naknada slivati u Budžet Republike Srbije, pa neće biti dostupna direktno za projekte iz oblasti životne sredine. Kada se radi o rešenjima propisanim Zakonom o planiranju i izgradnji, navela je da se procena uticaja na životnu sredinu, u skladu sa ovim zakonom, sprovodi kada je već dobijena lokacijska dozvola, odnosno radiće se procena za projekte koji su već dobili dozvolu da se izgrade. Postavila je pitanje kakav je stav Ministarstva zaštite životne sredine po ovom pitanju i da li su dobili neki komentar od ministarstva nadležnog za građevinu.

Una Mijović navela je da je Arhus centar Novi Sad zainteresovan za povećanje stepena zaštite životne sredine, preko mehanizma Zelena stolica, i u skladu sa tim, postavila je pitanje kakve aktivnosti Ministarstvo planira kada se radi o deponijama toksičnog otpada, koje su otkrivene u poslednje vreme.

Branislav Blažić informisao je Odbor o modelu koji je napravljen za Vojvodinu kako bi se rešilo pitanje upravljanja otpadnim vodama i otpadom u jednom potezu. Objasnio je da se, u vezi sa tim, obavljaju razgovori sa austrijskom agencijom, kako bi Vojvodina mentorski bila podržana od strane Austrije, kroz međudržavni joint venture ugovor. Država metor bi uložila investiciju ne manju od 2 milijadre evra, a iz tih sredstava bi se izgradila sva potrebna postrojenja. Na ovaj način bi se dobilo na brzini rešavanja ovih problema, izbeglo bi se zaključivanje više ugovora, čemu prethodi više tendera, cela teritorija se posmatra jedinstveno za izgradnju prečistača, deponija, reciklažnih centara i sl, postoji jedinstvena tehnologija za sve i jedinstven servis opreme, uz pomoć države mentora stvara se mogućnost da se što više sredstava iz predpristupnih fondova povuče za ove namene. Srbija bi dobila znanje i iskustvo, ali i navike i kulturu, a priliv novca iz ovog ulaganja uticaće i na privredni rast i zapošljavanje. Na ovaj način bi se rešile dosadašnje crne tačke na ovoj teritoriji istovremeno. To je koncesiona varijanta, koja bi najbrže mogla da reši sve probleme na jednoj teritoriji, jer nikada nećemo imati dovoljno novca u Budžetu za sve projekte za rešavanje problema u ovoj oblasti.

Odgovarajući na pitanja, Aleksandar Vesić je naveo da je nekada strateška procena uticaja na životnu sredinu bila uslov za dobijanje lokacijske dozvole, kako i treba da bude, ali nakon izmene propisa to više nije slučaj. Ministarstvo zaštite životne sredine pokušalo je ponovo da sugeriše da se ovo promeni, s obzirom na to da su u pripremi izmene i dopune Zakona o planiranju i izgradnji, ali je od ministarstva nadležnog za građevinu dobijen odgovor da predlozi Ministarstva zaštite životne sredine nisu predmet članova koji se u pripremanom nacrtu menjaju. Istakao je da se mora definisati zakonom kada je obavezna izrada strateške procene uticaja, za koje planove.

Željko Pantelić osvrnuo se na pitanja o divljim deponijama toksičnog otpada, navodeći da su to kriminalne aktivnosti. Bezbednosne službe, tužilaštvo i inspekcije učestvovali su u pronalaženju opasnog otpada na više lokacija. Naglasio je da je jedini način borbe protiv kriminala proganjanje onih koji to rade, što će Ministarstvo i nastaviti da radi, ali je naophodno analizirati i poreklo tog opasnog otpada i na koji način je došao u posed onih koji su ga zakopali. Potrebno je utvrditi da li su oni koji su ga zakopali imali dozvole za upravljanje otpadom koje izdaje Ministarstvo. Utvrđeno je da su najveći problem dozvole za tzv. mobilna postrojenja za tretman opasnog otpada. Naveo je da je u pripremi Pravilnik za mobilna postrojenja, kako bi se ova oblast uredila. Skrenuo je pažnju na to da tzv. istorjiski otpad, nastao u radu firmi u restrukturiranju i stečaju, predstavlja veliki problem. Inspekcija Ministarstva zaštite životne sredine je 2014. godine napisala sveobuhvatni izveštaj od 180 strana o stanju u tim firmama. Država je oko 2000 tona otpada sa 11 najkritičnijih lokacija 2015. godine uklonila. Istakao je da se prilikom privatizcaije nije mnogo vodilo računa o tom otpadu, a stečajni upravnici te probleme ne mogu da reše. U našoj zemlji nema pravih postrojenja za tretman opasnog otpada, kakva postoje u zapadnoj Evropi, pa je industrija u velikoj meri osuđena na izvoz opasnog otpada, što mnogo košta. Rezimirao je da problem opasnog otpada treba rešavati na više nivoa: oštrim proganjanjem kriminala i pooštravanjem kazni, usavršavanjem sistema izdavanja dozvola, kadrovskim pojačavanjem inspekcije i jačanjem svesti građana. Ukazao je na to da na mejl adresu otvorenu u Ministarstvu svaki dan dobijaju prijave građana o opasnom otpadu.

Filip Abramović je istakao da će se nastaviti ova akcija Ministarstva, u koordinaciji sa službama bezbednosti i istrage i tužilaštvom sa inspekcijom Ministarstva. Naveo je da Ministarstvo pravi novu analizu, koja će biti osnov za uklanjanje svog preostalog otpada u preduzećima, za šta su u ovoj godini opredeljena određena sredstva. Završen je Predlog pravilnika o novom obrascu dozvole, koji će omogućiti bolju kontrolu prilikom izdavanja dozvole, ali i prilikom inspekcijske kontrole onih koji imaju dozvole za upravljenje i tretman otapada. Radi se i na Pravilniku o mobilnim postrojenjima, koji će pooštriti mere i omogućiti bolju kontrolu njihovog rada. U planu je izgradnja postrojenja za tretman opsanog otapada u Srbiji, koje će biti finansirano iz IPA fondova, pa sledi oredeđivanje lokacije.

Branislav Blažić je rezimirao da je neophodno povećati kontrolu i nad proizvođačima opasnog otpada, a ne samo nad operaterima koji vrše tretman otpada, jer i oni moraju biti jednako odgovorni i moraju da do kraja isprate šta se sa tim otpadom dešava.

Pošto je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period novembar i decembar 2017. i januar 2018. godine, na predlog predsednika Odbora, sa 13 glasova za i jednim glasom protiv, Odbor za zaštitu životne sredine odlučio je da Informaciju prihvati, o čemu je izveštaj podneo Narodnoj skupštini.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 12,09 časova.

SEKRETAR PREDSEDNIK

Milica Bašić Ivana Stojiljković